Judecătorii Curţii de Apel Ploieşti au revocat şi ultimul mandat de arestare emis pe numele lui Sebastian Ghiţă. Astfel că omul de afaceri se poate întoarce oricând în România.

Sebastian Ghiță este în acest moment liber, după ce ultimul mandat de arestare pe numele lui a fost desființat joi de judecătorii Curţii de Apel Ploieşti. Este vorba despre un dosar mai vechi de corupție în care fostul politician era cercetat.

"Admite contestaţia formulată de inculpatul Ghiţă Sebastian Aurelian împotriva încheierii nr.74 din 4 martie 2019 pronunţată de judecătorul de drepturi şi libertăţi din cadrul Tribunalul Prahova pe care o desfiinţează în totalitate şi rejudecând cererea inculpatului: În baza art.242 alin.1 cod proc.pen., admite cererea şi dispune revocarea măsurii arestării preventive a inculpatului, luată prin încheierea nr.98 din 15 martie 2017 a Trib.Prahova şi devenită definitivă prin încheierea din 3 aprilie 2017 a Curţii de apel Ploieşti şi în baza cărora a fost emis mandatul de arestare preventivă nr.2/UP/14 aprilie 2017 emis de Curtea de Apel Ploieşti. În baza art.275 alin.3 cod proc.pen., cheltuielile judiciare avansate de stat rămân în sarcina acestui", este soluţia magistraţilor, conform unui comunicat al Curţii de Apel Ploieşti.

Soluţia pronunţată joi este definitivă.

Sebastian Ghiţă a plecat din ţară în noaptea de 19 spre 20 decembrie 2016 şi a fost prins la Belgrad în 14 aprilie 2017. Ghiţă avea permis de conducere şi buletin de Slovenia şi era împreună cu fratele său în momentul capturării.

Fostul deputat PSD a fost arestat de autorităţile sârbe timp de două luni pentru posesie de documente falsificate şi a fost eliberat pe cauţiune.